नवाब वाजिद अली शाह जब छोटे थे, ज्योतिषियों ने भविष्य बताते हुए उनके जोगी बन जाने आशंका प्रकट की थी और इस संकट के निवारण के लिए, उनके हर जन्मदिन पर उन्हें जोगी के रूप में वेशभूषित करने के लिए निर्देशित किया गया था। ज्योतिषियों के निर्देशों का सदैव परिपालन किया गया। नवाब वाजिद अली शाह ने परीख़ाने की स्थापना की थी। यहाँ सैकड़ों सुंदर और मेधावी बालिकाओं को योग्य गुरुओं के द्वारा संगीत एवं नृत्य की शिक्षा दी जाती थी। इस सारे प्रशिक्षण की व्यवस्था नवाब के द्वारा की जाती थी। प्रशिक्षण प्राप्त करने वाली बालिकाएँ परी कहलाती थीं और विभिन्न नामों से जानी जाती थीं, जैसे माहरुख़ परी, सुल्तान परी आदि। अपने जन्मदिन पर नवाब जोगी के रूप में दरबार में आते थे। उनके साथ दो परियाँ भी होती थीं, जो जोगन का वेश धरे रहतीं। फिर धीरे धीरे इस कार्यक्रम ने वृहत आकार ग्रहण कर एक मेले का रूप ले लिया। एक ऐसा मेला जो सबके लिए खुला था। किसी भी जाति या धर्म का व्यक्ति, अमीर या गरीब, जोगी के रूप में इस में भाग ले सकता था। इस मेले को जोगिया जशन का नाम दिया गया। बाद में जब क़ैसर बाग़ बारादरी का निर्माण हुआ तो यह मेला वहाँ स्थानांतरित हो गया।